b'\n_START_ARTICLE_\nSnov\n_START_PARAGRAPH_\nSn\xc3\xb3v je po sodobnem pogledu vsaka znanstveno opazljiva entiteta. Po navadi se definicija snovi omeji na tiste entitete, ki jih raziskuje fizika._NEWLINE_Definicija opredeljuje snov kot najmanj\xc5\xa1e, najbolj osnovne entitete, ki se pojavljajo v fiziki. Zaradi tega lahko na snov gledamo kot gradivo, ki ga sestavljajo delci, ki so fermioni in zanje velja Paulijevo izklju\xc4\x8ditveno na\xc4\x8delo, po katerem dva ferminona ne moreta biti v istem kvantnem stanju. V skladu s tem na\xc4\x8delom vsi delci, ki sestavljajo snov, niso v svojih najni\xc5\xbejih energijskih stanjih in tako stabilne strukture s fermioni lahko obstojijo. Poleg tega Paulijevo izklju\xc4\x8ditveno na\xc4\x8delo zagotavlja, da dva dela snovi v istem \xc4\x8dasu ne bosta na istem kraju in bosta celo tr\xc4\x8dila med seboj, z razliko od svetlobe, ki ne reagira s snovjo._NEWLINE_Snov, ki jo obi\xc4\x8dajno opazujemo, je v obliki: kemijskih spojin, polimerov, zlitin ali \xc4\x8distih kemijskih elementov._NEWLINE_Glede na razli\xc4\x8dne termodinami\xc4\x8dne pogoje kot sta temperatura in tlak lahko snov obstaja v razli\xc4\x8dnih\xc2\xa0\xc2\xbbfazah\xc2\xab, od katerih so najbolj znane trdna, teko\xc4\x8da in plinska. Poleg teh obstajata \xc5\xa1e plazma in Bose-Einsteinov kondenzat. Pri faznem prehodu preide snov iz ene faze v drugo. Te pojave preu\xc4\x8duje termodinamika.'